**Adevărata lege electorală**

*Florin T. Roman*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

MOTTO: “Suntem osândiţi la libertate.”

(Sartre)

Patimi, otravă şi pelin –

în suflet:

zbatere şi chin.

Căinţă, lacrimă, suspin –

în suflet:

soare, cer senin.

Ură, fugă după avere –

în suflet:

rană şi durere.

Milă, răbdare şi iertare –

în suflet:

binecuvântare.

Vrajbă, mânie, răutate –

în suflet:

nor şi-anxietate.

Compasiune, bine-a face –

în suflet:

dragoste şi pace.

X

Fără intenţie sau voit,

liber

şi de nimeni silit,

Pe-acest Pământ votezi mereu

între

cel rău şi Dumnezeu.

Dar ce-ţi alegi aceea ai

în veşnicie:

iad sau Rai!